«Транспорт каражаттары жана айдоочулук күбөлүктөр тууралуу маалыматтарды тастыктоо» мамлекеттик кызмат көрсөтүүнүн административдик регламентин бекитүү тууралуу»

Кыргыз Республикасынын Санариптик өнүктүрүү

министрлигинин буйругунун долбооруна

НЕГИЗДЕМЕ – МААЛЫМКАТ

1. **Долбоордун максаты жана милдети**

«Транспорт каражаттары жана айдоочулук күбөлүктөр тууралуу маалыматтарды тастыктоо» мамлекеттик кызмат көрсөтүүнүн административдик регламентин бекитүү тууралуу» Кыргыз Республикасынын Санариптик өнүктүрүү министрлигинин буйругунун долбоору мурда Кыргыз Республикасынын Өкмөтүнө караштуу Мамлекеттик каттоо кызматынын 2020-жылдын 1-январындагы № 1-д буйругу менен бекитилген «Транспорт каражаттары жана айдоочулук күбөлүктөр жөнүндө маалыматтарды тастыктоо» мамлекеттик кызматынын административдик регламентин Кыргыз Республикасынын Өкмөтүнүн 2014-жылдын 3-июнундагы № 303 «Мамлекеттик органдары, алардын түзүмдүк бөлүнүштөрү жана ведомстволук мекемелери тарабынан жеке жана юридикалык жактарга берилүүчү мамлекеттик кызмат көрсөтүүлөрдүн стандарттарын бекитүү жөнүндө» токтомуна *(Кыргыз Республикасынын Министрлер Кабинетинин 2021-жылдын 1-июлундагы № 52 токтомунун редакциясында)* шайкештикке келтирүү максаттарында Кыргыз Республикасынын Санариптик өнүктүрүү министрлигине караштуу «Унаа» мамлекеттик мекемеси тарабынан иштелип чыгарылган.

**2. Баяндоочу бөлүгү**

Кыргыз Республикасынын Өкмөтүнүн 2012-жылдын 10-февралындагы № 85 токтому менен бекитилген Мамлекеттик органдары, алардын түзүмдүк бөлүмчөлөрү жана ведомстволук мекемелери көрсөтүүчү Мамлекеттик кызмат көрсөтүүлөрдүн бирдиктүү реестринин 4-главасынын 89-пунктуна ылайык, Кыргыз Республикасынын Өкмөтүнө караштуу Мамлекеттик каттоо кызматы (азыркы Кыргыз Республикасынын Санариптик өнүктүрүү министрлиги) тарабынан транспорт каражаттары жана айдоочулук күбөлүктөрү тууралуу маалыматтарды тастыктоо боюнча мамлекеттик кызматы көрсөтүлөт.

Кыргыз Республикасынын Өкмөтүнүн 2014-жылдын 3-июнундагы №303 токтому менен бекитилген Мамлекеттик органдары, алардын түзүмдүк бөлүнүштөрү жана ведомстволук мекемелери тарабынан жеке жана юридикалык жактарга берилүүчү мамлекеттик кызмат көрсөтүүлөрдүн стандарттарынын III бөлүмүнүн 73-главасына ылайык, транспорт каражаттары жана айдоочулук күбөлүктөр тууралуу маалыматтарды тастыктоо төмөнкүдөй формаларда берилишет:

1) жарандардын атына катталган автомототранспорт каражаттары жана өзү жүрүүчү технологиялык машиналар бар же жоктугу жөнүндө ырастама-маалым кат;

2) Кыргыз Республикасынын аймагынан айдоочунун күбөлүгүн алгандыгы тууралуу ырастама-маалым кат.

Кыргыз Республикасынын Министрлер Кабинетинин 2021-жылдын 1-июлундагы № 52 токтому менен көрсөтүлгөн Стандарттарга тиешелүү өзгөртүүлөр, анын ичинде транспорт каражаттары тууралуу маалыматтарды электрондук түрдө алууга боло тургандыгы жөнүндө да киргизилген.

Алсак, көрсөтүлгөн өзгөртүүлөргө ылайык, транспорт каражаттары тууралуу маалыматты берүү боюнча мамлекеттик кызмат көрсөтүүнү электрондук форматта онлайн режимде, portal.tunduk.kg электрондук кызмат көрсөтүүлөрдүн мамлекеттик порталында транспорт каражаттары тууралуу көчүрмөнү алуу жана «Carchek» электрондук сервисинин жардамы менен транспорт каражаттары жөнүндө маалыматтарды алуу жолу менен алууга болот.

Электрондук форматтагы аталган кызмат көрсөтүүнү ошондой эле мобилдик тиркемелердин: МККнын кызмат көрсөтүүлөрү, Balance.kg, MegaPay, Мой О! жана башкалардын жардамы менен дагы алууга болот.

Электрондук форматтагы маалымат аны алуучуларга «суроо-талап-жооп» режиминде көз ирмемде берилет.

Суроо-талапты түзүү үчүн кызматты колдонуучуларга электрондук сервистин маалыматтык тутумунда, б.а. portal.tunduk.kg порталында же «Carchek» сервисинде транспорт каражатынын мамлекеттик каттоо номер белгисин жана/же кузовунун номерин киргизүү зарыл болот.

Андан ары, автоматташтырылган маалыматтык тутумдарда маалымат бар болгон учурда, тутум төмөнкүдөй маалыматтарды берет:

- суроо-талапта көрсөтүлгөн транспорт каражатынын мамлекеттик номер белгиси;

- транспорт каражатынын маркасы;

- транспорт каражатынын модели;

- транспорт каражатынын түсү;

- транспорт каражаты чыгарылган жылы;

- транспорт каражатынын кыймылдаткычынын көлөмү;

- транспорт каражатынын рулунун жайгашуусу;

- транспорт каражатынын камакта/күрөөдө тургандыгы тууралуу маалыматтар (камактын/күрөөнүн бар болушу жана саны);

- транспорт каражаты менен жасалган эреже бузуулар үчүн айып пулдар жөнүндө маалыматтар (айыптардын бар болушу жана саны);

- убакыттын белгилүү мезгили ичиндеги транспорт каражатынын ээси/ээлери тууралуу маалымат (ээлеринин саны).

Ошентип, кызмат кѳрсѳтүү алкагында жеке маалыматтарга таасир этпейт, анткени «Жеке мүнөздөгү маалымат жөнүндө» Кыргыз Республиасынын Мыйзамынын 3-беренесине ылайык жеке мүнөздөгү маалыматтарга (жеке маалыматтарга) конкреттүү адам жөнүндө материалдык сактоочулар жазылган маалымат кирет, ал конкреттүү адам менен окшоштурулат же окшоштурулушу мүмкүн, ушул адамды түз же кыйыр анын биологиялык, экономикалык, маданий, жарандык же социалдык түрдүүлүгү үчүн анын биологиялык, экономикалык, маданий, жарандык же социалдык идентификация үчүн мүнөздүү болгон бир же бир нече факторлорго шилтеме жасоо жолу менен идентификациялоого мүмкүндүк берет.

Ошону менен бирге, аталган кызмат көрсөтүү акы төлөнүлүүчү болгондуктан, анын наркы Кыргыз Республикасынын Санариптик өнүктүрүү министрлиги тарабынан Кыргыз Республикасынын монополияга каршы жөнгө салуу чөйрөсүндөгү ыйгарым укуктуу орган менен макулдаштыруу боюнча, Кыргыз Республикасынын Өкмөтүнүн 2000-жылдын 26-октябрындагы № 637 «Мамлекеттик жана муниципалдык кызматтарды көрсөтүү (иштерди) үчүн акы төлөөнүн өлчөмүн аныктоо тартибин бекитүү жөнүндө» токтомуна ылайык бекитиле турган тийиштүү акы төлөө алынмакчы.

Кызмат көрсөтүүнүн баасы маалыматты электрондук форматта сурамжылоо учурунда болжол менен 10 сомго жакын сумманы түзөт деп божомолдонууда.

Мында, жогоруда көрсөтүлгөн ырастама-маалым каттарды кагаз түрүндө берүүнүн баасы бүгүнкү күндө, монополияга каршы жөнгө салуу чөйрөсүндөгү ыйгарым укуктуу органдын буйругуна ылайык 120 сомду түзүп тургандыгын белгилеп кетүү керек.

Ошондой эле, Кыргыз Республикасынын Өкмөтүнүн 2018-жылдын 16-январындагы № 26 токтому менен бекитилген Мамлекеттик жана муниципалдык кызмат көрсөтүүлөрдүн административдик регламенттерин иштеп чыгуу жана оптималдаштыруу тартиби жөнүндө жобонун 5-пунктуна ылайык, административдик регламенттин долбоорун иштеп чыгуу анын ичинде мамлекеттик органдын жетекчиси тарабынан түзүлүүчү жумушчу комиссия тарабынан ишке ашырылат. Ал өз ишин ушул Жобонун жана мамлекеттик органдын жетекчиси тарабынан бекитилүүчү, анын иштөө тартиби, чечимдерди кабыл алуу жол-жоболору аныкталуучу жумушчу комиссия жөнүндө жобонун негизинде жүргүзөт.

Ушуга байланыштуу, Кыргыз Республикасынын Санариптик ѳнүктүрүү министрлигинин 2021-жылдын 27-сентябрындагы № 138-пр буйругу менен бекитилген Мамлекеттик кызмат кѳрсѳтүүлѳрдү оптималдаштыруу боюнча туруктуу ведомстволук комиссия жѳнүндѳ жобонун талаптарын жетекчиликке алуу менен, 2021-жылдын 6-октябрында Кыргыз Республикасынын Санариптик ѳнүктүрүү министрлигинин кичи залында Мамлекеттик кызмат кѳрсѳтүүлѳрдү оптималдаштыруу боюнча ведомстволук комиссиянын отуруму болуп ѳткѳн. Анда «Транспорт каражаттары жана айдоочулук күбөлүктөр тууралуу маалыматтарды тастыктоо» мамлекеттик кызмат көрсөтүүнүн административдик регламентинин долбоору каралган. Жыйынтыгында, Комиссия тарабынан аталган регламенттин долбоору жактырылган.

Аталгандарды эске алуу менен, жана Кыргыз Республикасынын Министрлер Кабинетинин 2021-жылдын 1-июнундагы № 17 токтому менен бекитилген Кыргыз Республикасынын Санариптик өнүктүрүү министрлиги жөнүндө жобонун 1-пункту менен Санариптик өнүктүрүү министрлиги мамлекеттик саясатты иштеп чыгуучу жана жүргүзүүчү аткаруу бийлигинин мамлекеттик органы болуп эсептелет деп кѳрсѳтүлгѳндүктѳн, «Транспорт каражаттары жана айдоочулук күбөлүктөр тууралуу маалыматтарды тастыктоо» мамлекеттик кызмат көрсөтүүнүн административдик регламентин бекитүү тууралуу» Кыргыз Республикасынын Санариптик өнүктүрүү министрлигинин буйругунун долбоорун кароого киргизебиз.

**3. Мүмкүн болгон социалдык, экономикалык, укуктук, укук коргоочулук, гендердик, экологиялык, коррупциялык кесепеттердин божомолдору**

Ушул буйрук долбоорун кабыл алуу терс социалдык, экономикалык, укуктук, укук коргоочулук, гендердик, экологиялык, коррупциялык кесепеттерге же башка кесепеттерге алып келбейт.

**4. Коомдук талкуулоонун жыйынтыктары жөнүндө маалымат**

«Кыргыз Республикасынын ченемдик укуктук актылары жөнүндө» Кыргыз Республикасынын Мыйзамынын 22-беренесинин талаптарына, ошондой эле Кыргыз Республикасынын Өкмөтүнүн 2014-жылдын 15-сентябрындагы № 530 токтому менен бекитилген Кыргыз Республикасынын Өкмөтүнүн айрым ченем жаратуу ыйгарым укуктарын мамлекеттик органдарга жана жергиликтүү өз алдынча башкаруунун аткаруучу органдарына өткөрүп берүү тартиби жөнүндө жобонун 11-пунктуна ылайык, буйруктун долбоору 27.10.2021-ж. Кыргыз Республикасынын Санариптик өнүктүрүү министрлигинин веб-сайтында жарыяланган.

Ошондой эле, буйрук долбоору Кыргыз Республикасынын Министрлер Кабинетинин расмий сайтында жайгаштырылат.

**5. Долбоордун мыйзамдарга шайкеш келишине талдоо жүргүзүү**

Сунушталуучу буйрук долбоору Кыргыз Республикасынын аракеттеги мыйзам ченемдерине, ошондой эле Кыргыз Республикасы катышуучусу болгон, белгиленген тартипте күчүнө кирген эл аралык келишимдердин ченемдерине карама-каршы келбейт.

**6. Каржылоо зарылдыгы тууралуу маалымат**

Ушул буйрук долбоорун кабыл алуу республикалык бюджеттен кошумча финансылык чыгымдарды бөлүүнү талап кылбайт.

**7. Жөнгө салуучулук таасирин талдоо жөнүндө маалымат**

Сунушталуучу буйрук долбоору жеке ишкердикти жөнгө салууга багытталбагандыктан, жөнгө салуучулук таасирине талдоо жүргүзүүнү талап кылбайт.

**Кыргыз Республикасынын**

**Санариптик өнүктүрүү министри Д.Д.Догоев**